સુપરમૅનના મોસાળ ક્રિપ્ટન ગ્રહ પરથી મળી આવેલી હસ્તપ્રતોમાંથી જાણવા મળ્યું છે કે સુપરહીરો મૂવીઝ બનાવવી અઘરી છે. એમાંય બાળકોની ફિલ્મો બનાવવી તો એનાથીય અઘરી છે, કેમ કે બાળકો નબળી ફિલ્મ કદાચ ચલાવી લે; પરંતુ બાલિશ ફિલ્મો ક્યારેય નહીં. ડાન્સ કરતાં-કરાવતાં ફિલ્મો બનાવવા પર ચડી ગયેલા રેમો ડિસોઝાની ટાઇગર શ્રોફ સ્ટારર ‘અ ફ્લાઇંગ જટ્ટ’ આવી જ એક બાલિશ સુપરહીરો ફિલ્મ છે. જો એમાં થોડીક મેચ્યૉર સ્ટોરી નાખવાની મહેનત કરી હોત તો એમાં હૉલીવુડની ‘ડેડપૂલ’ જેવી સુપરહીરો ફિલ્મોની ખિલ્લી ઉડાવતી સ્પૂફ ફિલ્મ બનવાની શક્યતા હતી. અફસોસ કે એવું થયું નથી અને આ પ્રચંડ લાંબી ફિલ્મ જોઈને બાળકો પણ કહી ઊઠશે કે ચલ ચલ, બચ્ચા સમઝ રખ્ખા હૈ ક્યા?